Publication: Magyar Közlöny
Issue: MK-1999-3 (Year: 1999, Number: 3)
Era: 1990-2004
Section: a 8/1999. (I. 18.) Korm. rendelethez
Paragraph Index: 93

1. A képzési cél Gyakorlati szakemberek képzése, akik általános biológiai felkészültségük alapján alkalmasak a gyakorlati élet különböző területein jelentkező feladatok ellátására, például minőségvizsgáló laboratóriumokban az egészségügy, a konzerv- és élelmiszeripar, a gyógyszeripar, általában bioipari munkahelyeken, a környezetvédelem területén, továbbá az agrárágazatban. Ismereteik hasznosíthatók bizonyos vállalkozói tevékenység kapcsán is. Elméleti alapképzettségük megfelelően széles ahhoz, hogy a modern biológia által felvetett kérdések jelentőségét felismerjék, gyakorlati irányú speciális képzésük alkalmassá teszi őket arra, hogy — az elmúlt évtizedek során kifejlesztett molekuláris biológiai módszerek, vizsgálati technikák ismeretében, az ehhez szükséges eszköz-, műszerismeret birtokában — magas szintű, önálló asszisztensi feladatokat lássanak el elméleti és alkalmazott kutatásokat végző laboratóriumokban egyaránt.

Source: https://magyarkozlony.hu/hivatalos-lapok/cb61295ea16319aeeeb1affe4c10f6de3d64d55b/dokumentumok/56430ee4dfbcea81d88aa5a6b45cdd149472ceeb/letoltes